Rathlousdal
Rathlousdal, hovedgård umiddelbart sydvest for Odder, oprettet af krongods 1570 som Loverstrup, atter krongods 1580-1672; fra 1674 kaldet Rathlousdal efter kammerherre Gregorius Rathlou (1636-81), i slægtens eje til 1961, som stamhus 1749-1921 (slægterne Schack, Schack-Rathlou, Holstein/Holstein-Rathlou). 
Hovedbygningen fra 1769-75 blev nedrevet 1952 bortset fra fire klassicistisk prægede pavilloner, der opførtes 1910. I 1992 opførtes efter brand en ny avlsgård. I parken står en obelisk fra 1783 af J. Wiedewelt. I skovstykket nær haven findes en gammel bjørnegrotte. 

Rathlousdal Gods omfatter 1220 ha (2013), heraf er hovedparten skov.